Politiet slår alarm om multikrim i byggebransjen
Politimester Hans Sverre Sjøvold mener vi har nådd et nytt nivå innen kriminalitet i arbeidsmarkedet, og slår alarm om såkalt multikriminalitet knyttet til byggebransjen, skriver Aftenposten. - Den illegale virksomheten er på vei inn i seriøse bedrifter, sier Sjøvold til avisen. Oslos politimester mener man må tenke helt nytt for å løse problemet med et parallelt illegalt arbeidsmarked. - Det er en helt ny situasjon. Vi må få en ny strategi for å gjøre arbeidet innenfor dette området bedre. Flere statsråder burde sette seg ned for å lage en slik strategi, sier Sjøvold. Han mener denne type kriminalitet er en trussel mot lovlig virksomhet, hvor kriminelle får «hvit inngang i økonomien». - Utgangen er svart fortjeneste og satsing på flere kriminelle områder, sier Sjøvold som er like bekymret for utviklingen innen renhold og servering.
Oslo-politiet mistenker at svarte inntekter fra byggebransjen går til menneskehandel og smugling. Oslos politimester ønsker en ny strategi for å bekjempe denne typen kriminalitet.